പ്രത്യേക സേവനങ്ങളും ഫീച്ചറുകളും
ലോക സമ്പദ്വ്യവസ്ഥയുടെയും മാനവികതയുടെയും ഭാവി യുവാക്കളുടെ കൈകളിലാണ് :കേന്ദ്രമന്ത്രി ശ്രീ അനുരാഗ് സിംഗ് താക്കൂർ.
ശ്രീ. ഠാക്കൂർ, ഇന്ന് കൊച്ചിയിലെ രാജഗിരി കോളേജ് ഓഫ് സോഷ്യൽ സയൻസസിലെയും രാജഗിരി ബിസിനസ് സ്കൂളിലെയും അധ്യാപകരുമായും വിദ്യാർത്ഥികളുമായും സംവദിച്ചു
കൊച്ചി: മാർച്ച് 18, 2023
ലോക സമ്പദ്വ്യവസ്ഥയുടെയും മാനവികതയുടെയും ഭാവി യുവാക്കളുടെ കൈകളിലാണെന്ന് കേന്ദ്ര കായിക, യുവജനകാര്യ, വാർത്താവിതരണ പ്രക്ഷേപണ മന്ത്രി ശ്രീ അനുരാഗ് സിംഗ് താക്കൂർ പറഞ്ഞു. .
രാജഗിരി കോളേജ് ഓഫ് സോഷ്യൽ സയൻസസിലെയും  രാജഗിരി ബിസിനസ് സ്കൂളിലെയും അദ്ധ്യാപകരെയും വിദ്യാർത്ഥികളെയും അഭിസംബോധന ചെയ്യുകയായിരുന്നു അദ്ദേഹം. ഇന്ന് കാക്കനാട് ആർബിഎസ് ഓഡിറ്റോറിയത്തിൽ നടന്ന കോളേജിൻറെ വാർഷിക അക്കാദമിക് സ്ട്രാറ്റജിക് പ്ലാനിംഗ് പരിപാടിയുക്ക് മുന്നോടിയായുള്ള പ്രീ ബോധി 2023 അദ്ദേഹം ഉദ്ഘാടനം ചെയ്തു .
രാജ്യത്തിന്റെ ഭാവിക്ക് വേണ്ടി പ്രതിജ്ഞയെടുക്കാനും അമൃത് കാലിൽ നിന്ന് സുവർണക്കാലത്തേക്ക് രാജ്യത്തെ മുന്നോട്ട് കൊണ്ടുപോകാനുമുള്ള അവസരമാണ് സ്വാതന്ത്ര്യത്തിന്റെ 75-ാം വർഷമെന്ന് മന്ത്രി ഓർമിപ്പിച്ചു. ഒരു നിശ്ചിത സമയപരിധിയും വ്യക്തമായ പാതയും ലക്ഷ്യവുമായി ദ്രുതഗതിയിലുള്ള പരിവർത്തനങ്ങളുടെ യുഗത്തിലാണ് ഇന്ത്യയെന്ന് അദ്ദേഹം അഭിപ്രായപ്പെട്ടു.
ഈ രാജ്യത്തെ യുവാക്കളാണ് ഏറ്റവും വലിയ സമ്പത്തെന്നും, സമാധാനപരവും ബഹുസ്വരവും എല്ലാവരെയും ഉൾക്കൊള്ളുന്നതും സുസ്ഥിരവും തുല്യവുമായ ഭാവിയുടെ അടിത്തറയിലേക്കുള്ള ഗവണ്മെന്റിന്റെ ഏറ്റവും വലിയ നിക്ഷേപം കൂടിയാണെന്നും ശ്രീ അനുരാഗ് താക്കൂർ പറഞ്ഞു.
സാമൂഹിക നന്മയ്ക്കും ഭരണത്തിനും സമ്പദ്വ്യവസ്ഥയുടെ എല്ലാ പ്രധാന മേഖലകളിലും സാങ്കേതികവിദ്യ എങ്ങനെ ഉപയോഗിക്കാമെന്ന് ലോകത്തിന് കാട്ടിക്കൊടുക്കണമെന്ന് അദ്ദേഹം യുവാക്കളോട് അഭ്യർത്ഥിച്ചു.ഇന്ത്യ ലോകത്തിന് വഴി കാട്ടിയാകുമ്പോൾ ‘ആത്മനിർഭർ ഭാരത്’ എന്നതിനായുള്ള പ്രധാനമന്ത്രി മോദിയുടെ കാഴ്ചപ്പാടും നയങ്ങളും ഈ രാജ്യത്തെ യുവാക്കൾക്ക് ഉയരങ്ങളിലേക്ക് എത്താനും മറ്റ് രാജ്യങ്ങളെ കൈപിടിച്ചുയർത്താനും സഹായിക്കുമെന്നും അദ്ദേഹം പറഞ്ഞു.
ഇന്ത്യ ജി20 ഉച്ചകോടിക്ക് ആതിഥേയത്വം വഹിക്കുകയാണെന്നും യുവാക്കളുടെ ശബ്ദം വർധിപ്പിക്കാനുള്ള മികച്ച മാർഗമാണ് യൂത്ത് 20 അല്ലെങ്കിൽ വൈ20 എന്നും ശ്രീ താക്കൂർ പറഞ്ഞു.
വൈ 20 ഉച്ചകോടിയിൽ ഇന്ത്യ സംസാരിക്കുക മാത്രമല്ല; ,ലോകത്തിലെ ഏറ്റവും വലിയ യുവജനസംഖ്യയുള്ളതും ലോകത്തെ ഏറ്റവും വലിയ ജനാധിപത്യ രാജ്യവുമായ ഇന്ത്യ ലോകമെമ്പാടുമുള്ള യുവാക്കൾക്ക് സംസാരിക്കാനും കേൾക്കാനും അവസരം പ്രദാനം ചെയ്യുന്നു.
ഇന്ത്യയിലെ യുവാക്കളെ സംബന്ധിച്ചിടത്തോളം വെല്ലുവിളികളും അവസരങ്ങളും ഒരേ നാണയത്തിന്റെ ഇരുവശങ്ങളാണെന്ന് അദ്ദേഹം അഭിപ്രായപ്പെട്ടു. അതേസമയം യുവാക്കളെ സാമൂഹിക മാറ്റത്തിലേക്ക് നയിക്കുന്നതിൽ നിന്നും മാറ്റത്തിന്റെ ഏജന്റുമാരാകുന്നതിൽ നിന്നും ദൂരവും വൈജാത്യങ്ങളും ഒരിക്കലും തടസ്സപ്പെടുത്തുന്നില്ലെന്നും കൂട്ടിച്ചേർത്തു.
പ്രധാനമന്ത്രി നരേന്ദ്ര മോദി വിഭാവനം ചെയ്യുന്ന മാറ്റത്തിന്റെ ഏജന്റുമാരാകാൻ യുവാക്കളെ അദ്ദേഹം ആഹ്വാനം ചെയ്തു.
ടേബിൾ ടെന്നീസ് അക്കാദമി ഓഫ് കേരളയുടെയും സ്റ്റാഗ് ചാംപ്സ് സ്കൂൾ സ്പോർട്സ് എജ്യുക്കേഷൻ പ്രോഗ്രാമിന്റെയും സഹകരണത്തോടെ രാജഗിരി ക്രിസ്തു ജയന്തി പബ്ലിക് സ്കൂളിൽ ആരംഭിച്ച എസ്ടിഎജി ടേബിൾ ടെന്നീസ് അക്കാദമിയുടെ ഉദ്ഘാടനവും ചടങ്ങിൽ മന്ത്രി നിർവഹിച്ചു. തദവസരത്തിൽ കാക്കനാട് രാജഗിരി ക്രിസ്തു ജയന്തി പബ്ലിക് സ്കൂളിലെ തിരഞ്ഞെടുക്കപ്പെട്ട വിദ്യാർത്ഥികൾക്ക് അദ്ദേഹം ടേബിൾ ടെന്നീസ് റാക്കറ്റുകളും വിതരണം ചെയ്തു. 7 മുൻകാല കായികതാരങ്ങളെ മന്ത്രി ആദരിച്ച ഗോൾഡൻ ബൂട്ട് ചടങ്ങും നടന്നു. തുടർന്ന് മുതിർന്ന താരങ്ങൾ വളർന്നുവരുന്ന കായിക താരങ്ങൾക്ക് "പൈതൃകം കൈമാറുന്ന" ചടങ്ങും നടന്നു.
ടേബിൾ ടെന്നീസ് അസോസിയേഷൻ ഓഫ് കേരള പ്രസിഡന്റ് ശ്രീമതി പത്മജ എസ് മേനോൻ സ്വാഗതം പറഞ്ഞു. രാജഗിരി കോളേജ് ഓഫ് സോഷ്യൽ സയൻസ് പ്രിൻസിപ്പൽ ഡോ.ഫാദർ ബിനോയ് ജോസഫ്, സി.എം.ഐ ഡോ. സാജു എം.ഡി, ആർബിഎസ് അസിസ്റ്റന്റ് ഡയറക്ടർ ഡോ. സെബാസ്റ്റ്യൻ, രാജഗിരി ക്രിസ്തു ജയന്തി പബ്ലിക് സ്കൂൾ പ്രിൻസിപ്പൽ ശ്രീമതി സജി വർഗീസ് എന്നിവർ പങ്കെടുത്തു.
(PV/ SKY